"Tuld ma tulin viskama maa peale. " Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas sügise esimene One Way saade.
Saate toob teieni misjoniühendus One Way Mission.
Tere tulemast saatesse!
Suvekorduste aeg on möödas.
Täna kuuleme Hannu Äimäse õpetust inimese puudulikkusest.
One Way Pühapäevapidu kell 12.00, Vuorikatu 19, Helsingi
Armu ja rahu!
Nagu arstipaaril Armol ja Rauhal oli alati kombeks soovida!
Kuulsin kunagi jutlust, kus oli vaid üks sõna:
puudulikkus.
Mingil põhjusel meenus mulle täna seesama teema.
Kas keegi kannatab siin puudulikkuse all?
Olen õiges seltskonnas.
Johannese 16:13 -
"Aga kui tema, Tõe Vaim, tuleb,
juhib ta teid kogu tõesse."
Tahaksin sult küsida, kui hästi sa iseennast tunned?
See on tähtis küsimus,
sest iseenda ja Jumala tundmine käivad kõrvuti.
Oled sa kunagi mõelnud sellele?
Sokrates ütles kunagi: Tunne iseennast!
Jeesus ütles: Kui Tõe Vaim tuleb, juhib ta teid kogu tõesse.
Mitte tingimata, et kui tunned iseennast,
ja Jumalat ei tunne, õpid tundma ka Jumalat,
vaid kui tunned Jumalat, õpid tundma ka iseennast.
Meis on erinevaid haavu, valusid ja puudulikkust,
aga kui Kristus saab tulla ja tervendada meie sisemise mina,
õpime me tundma, kui armuline Jumal Ta on
ja kui andestust tulvil Ta on.
Usun, et igaüks meist igatseb ja vajab seda.
Nägin veidi aja eest und.
Ma pole unenägude seletaja nagu Joosep või Taaniel,
kuid see oli üsna liigutav uni.
Olin tööintervjuul. Mul oli piisavalt kvalifikatsiooni,
kogemust ja sobiv haridus. Seal oli ka mu sõber.
Temal polnud ei haridust ega kogemust selleks tööks.
Meid küsitlenud tööandja esindaja vaatas kõigepealt minu kritseldust
ja ütles, et seda ta ei osta, ning pani selle kõrvale.
Seejärel vaatas ta mu sõbra kaunilt kirjutatud materjale
ning see meeldis talle, kuigi see oli tähtsusetu asi.
Teadsin siis, et mul polnud mingit võimalust seda töökohta saada.
Tundus, nagu oleks mind nulliks tehtud, põlatud,
hüljatud, välja praagitud, tühiseks tehtud.
Sõber saigi selle töökoha.
Unes olin siiski rõõmus, et ma polnud kibestunud ega kade,
kui sõber töökoha endale sai.
Üles ärgates küsisin Jumalalt, millega on tegemist.
Mõne päeva jooksul, kui sellele mõtlesin, mõistsin,
et Jumal näitas mulle minu kohta mingeid asju,
mis olid varjatult kuskil alateadvuses,
mille ma olin välja tõrjunud ja ära peitnud,
nii et polnud ise teadlikki.
Kuskilt väljastpoolt oli midagi sügavale mu ellu tulnud.
Märkasin, et olen olukorras,
kus kartsin alateadlikult hülgamist ja mitteaktsepteerimist,
oma puudulikkust, kõlbmatust ja heakskiitmatust.
Ja muid sarnaseid tundeid.
Mulle meenus üks telesari nimega "Teraapias".
Seal oli üks terapeut ja üks mees.
Näitleja, kes seal mängis, esindas tegevjuhti,
tugevat inimest, kes oli harjunud tugevusega.
Ta oli alati kõigi teiste asjade eest hoolitsenud.
Siis aga tuli suur läbikukkumine ja ta pidi töölt lahkuma.
See oli talle suur löök ja tal oli terapeudiga mitu sessiooni.
Äkitselt ütles terapeut: Kas tead, et sinus on teinegi pool,
mida sa ei teadvusta.
See on sügaval sinu sees ja tahab elada.
Usun, et meiski on teisi pooli kuskil sügaval,
mis tahavad elada, ja millest me teadlikud pole.
Olin mõne aja eest nö Betsata tiigi ääres,
mitte Jeruusalemmas, vaid kodus, magamistoas.
Kui Jeesus Betsata tiigi ääres 38 aastat haige olnud meest kohtas,
küsis Ta temalt: Kas tahad terveks saada?
Mees vastas, et tal pole kedagi, kes ta õigel ajal tiiki tõstaks,
kus ta terveks saaks.
38 aastat oli ta tundnud, et ta on kõrvale heidetud, varjul,
keegi ei tule ja keegi ei hooli, ta on üksi, hüljatud, koletis,
ta ei kõlba, ta on puudulik.
Jeesus tuli just sellise juurde ja küsis, kas ta tahab terveks saada
ning tervendas ta.
Meiegi hoiakutes ja sisimas võib selliseid asju olla.
Hülgamist, puudulikkust.
Avastasin siis, et olen paljuski ülikriitiline ja väga ettevaatlik.
Kardan riske võtta, halvustan ennast nii mõneski asjas.
Tundus, et ma ei julge enam elada.
Kuigi ma olen teile korduvalt öelnud: Julge elada!
Sügavale sisimasse minnes ilmnevad aga halvustamine
ja tohutu saavutusvajadus, tahtmine teistele meeldida,
teha oma parim, et saada teiste heakskiitu.
Olin siis Betsata tiigi ääres.
Kui seda und nägin, mõistsin, et nüüd on aeg suurpuhastuseks.
Üks arst ütles kord: Vajame hinge suurpuhastust.
Olen varemgi hinges suurpuhastust teinud,
kuid seekord mõistsin, et tegu on sügavama puhastusega,
kus tuli tegeleda asjadega, mille olin välja tõrjunud.
Üks arst ütles kord, et minus on väga tugev tõrjumus.
Mu naine teab seda. Ütlen alati esmalt 'ei'.
Olen sellele viimasel ajal tähelepanu pööranud ja märganud,
et ütlen tõesti kõigepealt 'ei'. Seejärel mõtlen veidi,
häbenen natuke nurgas ja ütlen 'jah'.
Püha Vaim näitas mulle une kaudu ka autoriteedikartust.
Olen töötanud ametis,
kus olen pidanud kohtuma autoriteetsete isikutega.
Juba väiksest peale on minus olnud autoriteedikartus.
Arvan, et ma pole ainus selline.
Võõrastame selliseid inimesi, mis toob tihti kaasa alistumuse.
Märkasin veel üht joont endas. Mu naine seda aga ei tunnista.
Olen kena.
Kena inimese probleem on selles, et ta ei oska 'ei' öelda,
ta ei oska otse öelda ja keerutab.
Nagu meie inglise springerspanjel,
kes tiirutas tükk aega ümber kepi, enne kui selle ära tõi.
Kena inimene laseb teistel endast üle käia.
Ta ei märka endas seda omadust, mis teised temast üle käima paneb.
Siis jääb elust midagi puudu. Kena inimene piirab oma elu.
Kui end Jeesusega võrdled, nagu Esa-Pekka võttis hiljuti peegli
ning õhutas meid ennast peeglist vaatama
ja ka Piibli peeglisse vaatama.
Vaadake end ja oma sisemust Jeesuse peeglis.
Jeesus polnud kena.
Ta oli küll halastaja ja armuline, ning on seda tänaseni,
kuid Ta polnud kena.
Ta julges inimestele otse näkku öelda.
Kas sina julged?
Mina eriti ei julge.
Vahel on seda hea tunnistada.
Meis võib eksisteerida valelik mina,
kes end kuskilt lapsepõlvest on meile sügavale külge pookinud.
Mingi ebamäärane kõlbmatuse ja puudulikkuse tunne.
Kenal inimesel võib olla probleeme ka kadedusega.
Lugesin hiljuti 4Mo 12. peatükist Moosese, Aaroni ja Mirjami kohta.
Mirjam ja Aaron ütlesid:
Kas Issand räägib ainult Moosese läbi?
Eks ta räägi ka meie läbi?”
Issand aga kutsus nad vaibale ja oli vihane.
Issand ütles: "Nõnda aga ei ole mu sulase Moosesega:
tema on ustav kogu mu kojas. Temaga ma räägin suust suhu, ilmsi,
mitte nägemuste ja mõistatuste läbi. Ja tema võib vaadata Issanda kuju.
Mispärast te siis ei ole kartnud rääkida vastu mu sulasele Moosesele?”
Ja Issanda viha süttis põlema nende vastu ning ta läks ära."
Ja äkitselt oli Mirjam pidalitõvest lumivalge.
Pidalitõbi ja patt on omavahel seotud.
Kadedus on patt, mitte halb iseloomujoon.
Kadedus tähendab mõelda, et kellelgi teisel on midagi,
mis peaks sulle kuuluma, kuid see on vale hoiak.
See, mis tol teisel on, ei ole sinult ära võetud.
Probleem on ka selles, et kade vaatab teist inimest
ning sel juhul on tema pilgu suund vale.
Kujutle, et siin ees on kolmnurk.
Selle ülemises tipus on Jumal
ning alumistes nurkades sina ja see teine inimene.
Kui vaatad seda teist inimest,
võid tunda suurt puudulikkust, alaväärsust jms.
Kui vaatad Kristust, märkad, et Issandal on kõik, mida vajad.
Tal on sinu jaoks kõik, mida su elunälg ja elujanu vajab.
Kadedal pole vaja vaadata teist inimest, vaid Kristust.
See aitab.
On tähtis, et meil on Kristusega isklik suhe.
Kui oled puudulik nagu mina, siis räägin ühe loo,
mida siin varemgi ehk jaganud olen.
Minu usuelu alguses kutsusid sõbrad mind külla.
Ma ei tundnud neid väga hästi ja pelgasin veidi,
kuna ei teadnud, millest nendega rääkida jne.
Nad võtsid mind karjalaste kombel sõbralikult vastu: "Tere tulemast!"
Rääkisime paar päeva igasugustest asjadest.
Märkasin, et rääkisin neile Kristusest kõik, mida teadsin.
Kui tagasi Helsingi poole sõitsin, tajusin, et olin tühi.
Panin autos kasseti mängima ja sealt kõlas
Erik Evaldsi jutlus iseenda aktsepteerimisest.
Erik Evalds oli haiglateoloog, andekas hingehoidja.
Tema raamatuid tasub lugeda.
Märkasin, et kuulen teksti: Mind täidetakse. Tühja täidetakse.
Kui Helsingisse jõudsin, läksin koeraga välja.
Koer hüppas rõõmust, nii et kõrvad lehvisid.
Hakkasin äkitselt naerma, kui koera vaatasin.
Tundsin äkitselt, et keegi on veel meiega
ja naerab rõõmsalt meiega koos. Mõistsin, et see oli Jeesus.
Äkitselt tekkis mõte,
et armastasin neid inimesi Lappeenrannas arusaamisega,
mis mul tol hetkel oli. Rääkisin neile Jeesusest.
Piibel ütleb, et Jumal on armastus.
Mõtlesin, et Jumal tahtis luua armastavat inimest.
Samas oli seal väga vaba ja loomulik atmosfäär.
Jumal tahtis teha ka inimest, kes on vaba.
Piibel ütleb: Issand on Vaim ja seal, kus on Issanda Vaim, on vabadus.
See oli ka väga loov keskkond ja Piibel ütleb, et Issand on Looja.
Jumal tahtis, et ka inimene oleks loov.
Kuna kannatasin enesekindluse ja puudulikkuse tunde all,
mõtlesin, et äkki tahtis Jumal mindki vabaks, loovaks
ja armastavaks inimeseks teha. See oli tohutu ilmutus.
Joonistasin pargiliivale suure südame ja kirjutasin sisse 'Jeesus'.
See oli seal kaks nädalat, ilma et keegi oleks seda kustutanud.
Mõtlesin, miks ma siis pole nii vaba, loov ja armastav?
Vähemalt ma pole seda mu naise meelest.
Mõistsin, et kui minus valitseb patt, olen kõike muud kui kena,
olen pigem kui okassiga.
Kristuses on meie patud lepitatud.
Ja kus need lepitatud on, seal on vabadus, andestus.
Võid elada armust ja armastusest.
Laul 18:29-30 -
Sest sina süütad mu lambi;
Issand, mu Jumal, valgustab mu pimedust.
Kui katad kinni kõik ebameeldivad asjad
ja need kuskile peidad, on nad seal ikkagi alles
ning tulevad esile näiteks unes.
Lase Pühal Vaimul end paljastada ja need su teadvusse tuua,
sest sellest algab paranemine.
Valgus on elu eeldus.
Olin kord Vivamos ühel kursusel.
Majutus on seal tubades, millel on nimed:
Armastus, Tarkus jne. Olin toas nimega Tõde.
Mõtlesin, et nüüd sattusin küll portsu otsa.
Märkasin, et asjad ei näe just kõige paremad välja.
Paar päeva tundus, et pole nagu midagi viga.
Kolmandal päeval rääkis jutlustaja asju, mis sügavalt puudutasid.
Pidin tunnistama, et Issand paljastas mu südamesopid.
Pidin mitmes asjas meelt parandama.
Üks neist oli vajadus muutuda avatumaks ja nähtavamaks.
Ära peida kõike.
Osaduses on alati avatust vaja.
Kui kõik endasse peidad, oled peagi iseenda vang
ning varjad end seal ja kannatad üksindust.
Ja nutad oma üksinduse pärast.
Issand tahab luua osadust avatuse kaudu.
Ma jutlustan seda ka iseendale, sest see pole mulle kerge teema.
Valgus on kõige elu eeldus.
Kristus tahab paljastada meile meie patud ja haavad.
Kui neile mõtlesin, meenus mulle üks laul:
Ava mulle oma süda, tahan sulle vaid head.
Sa ei tohi midagi peita.
Teine laul:
Su südame sügavuses, ses väikeses kambrikeses,
tahaksin vaid sinuga koos elada.
Mõtlesin, et seda ütles meile Jeesus.
Ta tahab tulla.
Palvetasime algul, et Jumal avaks meie sees lukud.
Meis võib olla mitmeid erinevaid lukke,
tõrjumist jms alatateadvuses.
Jumal tahab tervendada meie hingi.
Kui te jääte minu Sõnasse, siis te tunnetate tõe
ja tõde teeb teid vabaks, ütles Jeesus.
Kui Poeg teid vabaks teeb, olete tõeliselt vabad.
Lase valgusel paljastada
ning saad seesmiselt vabaks ja terveks.
Ära peida neid asju.
See võib veidi haiget teha, kuid see pole nii hull.
2. Korintlaste 5:17 -
Kui keegi on Kristuses, on ta uus loodu.
Vana on möödas, vaata uus on tekkinud.
See on võimas asi.
Sind on toodud surmast ja pimedusest
elu ja valguse kuningriiki, Jeesuse kuningriiki.
Saad uue loomuse. Saad uue mina,
uue identiteedi Kristuses.
Mitte et su isik seguneks Jumalaga või su isiksus muutuks kuidagi.
Oled endiselt sama isiksus, ainulaadne, tähtis ja kallis.
Sa ei segune Jumalaga ega muutu ka patutuks.
Liigub sellistki õpetust, et kui inimene kohtub Kristusega,
on ta äkitselt patuta.
Piibel seda ei õpeta. Piibel õpetab,
et oleme üheaegselt 100 % patused, kuid samas ka 100 % pühad.
Kui meie elus on Kristus, algab meis protsess,
kus saame enda nägu.
Meid kasvatatakse Kristuse sarnasusse.
Roomlaste 8:29 -
Sest need, keda ta on ette ära tundnud,
need ta on ka ette määranud saama tema Poja näo sarnaseks,
et tema oleks esmasündinu paljude vendade seas.
Mõtle: Jumala eesmärk on teha sind Kristuse sarnaseks.
Pole vaja muretseda puudulikkuse pärast.
Jeesusest piisab.
Kuid Jeesus ei võta kunagi inimese kohta ära.
Vajame ka inimest.
Tühjuse, halvustamise enesetühistamise asemele
tuleb aga elu.
Jeesus ütles: Mina olen tee, tõde ja elu.
Hakkad tundma ennast ja saad tundma Jumalat.
Jeesus teeb seda. Jumal teeb seda.
Kuidas? Oma Sõna ja Püha Vaimu kaudu.
1. Peetruse 1:23 -
Teid pole uuesti sünnitatud kaduvast, vaid kadumatust seemnest,
Jumala elava ning jääva sõna kaudu.
Nii kiiresti mööduski One Way pooltund.
Aitäh vaatamast! Kohtumiseni nädala pärast!
Õnnistatud õhtut!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri